Il-Korp tal-Pulizija se jkollu taqsima ġdida li se tkun qed tiffoka biss fuq każijiet ta' vjolenza domestika, fejn il-Pulizija se jibdew jirċievu taħriġ speċjalizzat biex ikunu jistgħu joffru servizz u għajnuna aħjar lill-vittmi. Dan ħabbru l-Ministru għall-Intern Byron Camilleri meta dalgħodu nieda simulator li l-Pulizija se jibdew jużaw fit-taħriġ tagħhom biex jifhmu aħjar, fost oħrajn, dak li jgħaddu minnu l-vittmi, inkluż it-tfal. Camilleri saħaq li huwa importanti li l-Korp jibgħat messaġġ ċar li hu qiegħed hemm biex jipproteġi lil dawk l-aktar vulnerabbli. Il-Ministru spjega kif saret sejħa interna fil-Korp għal dawk il-Pulizija li jixtiequ jissieħbu f'din it-taqsima. Min-naħa tiegħu, il-Kummissarju tal-Pulizija, Angelo Gafà, saħaq li huwa importanti mmens li jinħoloq ambjent fejn il-vittmi ma jibżgħux jersqu 'l quddiem u jfittxu l-għajnuna. Huwa fakkar li f'diversi każi ta' vjolenza domestika, hemm ukoll tfal li jkunu involuti u għalhekk, fi kliem il-Kummissarju, importanti li l-Pulizija jkollhom biżżejjed taħriġ biex ikunu jistgħu jifhmu aħjar dak li t-tfal u l-vittmi jgħaddu minnhom. Il-Kummissarju saħaq li simulators simili diġà jintunaw f'pajjiżi oħra, fosthom l-Irlanda u kienu suċċess. "Fejn tidħol il-vjolenza domestika aħna għandna tolleranza zero," insista l-Kummissarju.